b'\n_START_ARTICLE_\nSkaitmenin\xc4\x97 knyga\n_START_PARAGRAPH_\nSkaitmenin\xc4\x97 knyga\xc2\xa0\xe2\x80\x93 tai tekstin\xc4\x97 informacija tekstiniame formate, kuri skaitmeniniu b\xc5\xabdu yra saugojama ir platinama. Da\xc5\xbenai skaitmenin\xc4\x97 knyga yra vadinama skaitmeniniu dokumentu arba elektronine knyga (el. knyga). Pagrindinis skaitmenin\xc4\x97s knygos turinys\xc2\xa0\xe2\x80\x93 tekstas ir vaizdai.\n_START_SECTION_\nIstorija\n_START_PARAGRAPH_\n1957\xc2\xa0m. Jungtin\xc4\x97se Amerikos Valstijose \xc4\xafsik\xc5\xabr\xc4\x97 Pa\xc5\xbeangi\xc5\xb3 tyrim\xc5\xb3 projekt\xc5\xb3 agent\xc5\xabra (Advanced Research Projects Agency\xc2\xa0\xe2\x80\x93 ARPA), kurios suprojektuotas kompiuteri\xc5\xb3 tinklas v\xc4\x97liau i\xc5\xa1augo \xc4\xaf dabartinio interneto tinkl\xc4\x85.\xc2\xa0_NEWLINE_1965\xc2\xa0m. pirm\xc4\x85 kart\xc4\x85 buvo pavartota s\xc4\x85voka\xc2\xa0\xe2\x80\x93 hipertekstas, kuri nusak\xc4\x97 netiesin\xc4\x99 id\xc4\x97j\xc5\xb3 sistem\xc4\x85 kaip prie\xc5\xa1prie\xc5\xa1\xc4\x85 serijiniam tekstui.\xc2\xa0_NEWLINE_1967\xe2\x80\x931968\xc2\xa0m. Brauno universiteto profesorius Andriesas Van Damas pirm\xc4\x85 kart\xc4\x85 pavartojo termin\xc4\x85 angl. electronic book._NEWLINE_1968\xc2\xa0m. Jutoje (JAV), magistrant\xc5\xabros studentas Alanas K\xc4\x97jus pristat\xc4\x97 skaitmenin\xc4\x97s knygos koncepcij\xc4\x85, pavadint\xc4\x85 Dynabook._NEWLINE_1969\xc2\xa0m. \xc4\xafkurtas ARPANET tinklas, kuris tapo platforma pirmajai skaitmeninei knygai._NEWLINE_1971\xc2\xa0m. Michaelis S. Hartas prad\xc4\x97jo Gutenbergo projekt\xc4\x85, kuris yra laikomas skaitmenin\xc4\x97s knygos prad\xc5\xbeia. Michaelio S. Harto misija\xc2\xa0\xe2\x80\x93 skatinti kurti ir platinti skaitmenines knygas._NEWLINE_1980\xc2\xa0m. i\xc5\xa1rastas kompaktinis diskas (CD-ROM), leid\xc4\x99s platinti ir saugoti skaitmenines knygas.\n_START_SECTION_\nRaida\n_START_PARAGRAPH_\nPirmieji bandymai susij\xc4\x99 su skaitmenin\xc4\x97s knygos raidos analizavimu ir prognozavimu pasirod\xc4\x97 XX am\xc5\xbeiuje, paskutiniame de\xc5\xa1imtmetyje. 1995 metais F. Wilfridas Lancasteris ra\xc5\xa1\xc4\x97 apie skaitmenin\xc4\x97s leidybos raid\xc4\x85. Ypatingai daug d\xc4\x97mesio skirdamas skaitmeniniams \xc5\xbeurnalams pasteb\xc4\x97jo, kad spar\xc4\x8diai besivystanti skaitmenin\xc4\x97 leidyba leis leid\xc4\x97jams patogiau talpinti mokslinius straipsnius skaitmenin\xc4\x97je erdv\xc4\x97je. 1997 metais Andrew Odlyzko, analizuodamas skaitmenin\xc4\x97s leidybos raid\xc4\x85, teig\xc4\x97, kad jo nestebina tokia \xe2\x80\x9el\xc4\x97ta\xe2\x80\x9c skaitmenini\xc5\xb3 leidini\xc5\xb3 raida. Nelengva per 500 met\xc5\xb3 pakeisti spausdintos knygos susidariusius \xc4\xafpro\xc4\x8dius. 2000 metais Johno Hubbardo pamin\xc4\x97ti keli svarbesni skaitmenini\xc5\xb3 knyg\xc5\xb3 istorijos momentai. Jis tyrin\xc4\x97jo skaitmenini\xc5\xb3 ir spausdint\xc5\xb3 knyg\xc5\xb3 prana\xc5\xa1umus bei tr\xc5\xabkumus, ir konstatavo, kad skaitmenin\xc4\x97s knygos pasieks \xe2\x80\x9es\xc4\x97km\xc4\x97s\xe2\x80\x9c etap\xc4\x85. Ruth Wilson 2001 metais ra\xc5\xa1\xc4\x97 apie skaitmenini\xc5\xb3 knyg\xc5\xb3 raidos etapus. I\xc5\xa1vadose suformulavo rekomendacijas, kurios b\xc5\xabt\xc5\xb3 patrauklios skaitytojams. Michaelis Eisenbraunas 2004 metais svarst\xc4\x97, ar skaitmenin\xc4\x97s knygos tur\xc4\x97s ateit\xc4\xaf. 2008 metais Daniela \xc5\xbdivkovi\xc4\x8d apibendrino svarbiausius skaitmenin\xc4\x97s knygos raidos etapus per pastaruosius de\xc5\xa1imt met\xc5\xb3. Marie Lebert Toronte 2011 metais analizavo svarbiausius skaitmenin\xc4\x97s knygos etapus, ta\xc4\x8diau j\xc5\xb3 negrupavo ir neperiodizavo.\n_START_SECTION_\nSkaitmenini\xc5\xb3 knyg\xc5\xb3 platformos ir formatai\n_START_PARAGRAPH_\n\xc5\xa0iuo metu i\xc5\xa1skiriamos penkios perspektyviausios skaitmenini\xc5\xb3 knyg\xc5\xb3 platinimo platformos\xc2\xa0\xe2\x80\x93 Apple App Store, Google Play, Amazon Kindle, Kobo Book bei Nook Book Store. Visos skaitmenini\xc5\xb3 knyg\xc5\xb3 platformos naudoja savo DRM sistem\xc4\x85, tai rei\xc5\xa1kia, kad leid\xc4\x97jas nor\xc4\x97damas platinti skaitmenini\xc5\xb3 knyg\xc5\xb3 failus, kurie yra apsaugoti, kiekvienai platformai turi paruo\xc5\xa1ti atskirus failus. Skaitmenini\xc5\xb3 knyg\xc5\xb3 platinimo platforma neatsiejama nuo leid\xc4\x97jo ir skaitytojo. Abi \xc5\xa1alys turi b\xc5\xabti patenkintos platformos aptarnavimu, kad b\xc5\xabt\xc5\xb3 u\xc5\xbetikrinamas didelis platinam\xc5\xb3 skaitmenini\xc5\xb3 knyg\xc5\xb3 asortimentas ir didel\xc4\x97 vartotoj\xc5\xb3 baz\xc4\x97.\n_START_SECTION_\nVeikimo principas\n_START_PARAGRAPH_\nSkaitmenin\xc4\x97ms knygoms skirtas skaityti \xc4\xafrenginys turi ekran\xc4\x85, kuris atvaizduoja knygoje esant\xc4\xaf tekt\xc4\x85 ir duomenis. Tekstin\xc4\x97 ir grafin\xc4\x97 informacija yra saugoma \xc4\xafvairiose atminties kortel\xc4\x97se.\xc2\xa0Skaitykl\xc4\x97 turi integruot\xc4\x85 ekrano funkcij\xc4\x85, kuri leid\xc5\xbeia vartotojui jud\xc4\x97ti tarp knygoje esan\xc4\x8di\xc5\xb3 puslapi\xc5\xb3.'